Van Aspoestertjie tot blosende bruid | Netwerk24
Van Aspoestertjie tot blosende bruid
Dit klink soos 'n sprokie.
Die paartjie het 18 jaar gelede ontmoet toe Jackie al die pad van Mitchells Plain na haar seun, wat in pleegsorg in Hermanus was, kom soek het. Sy het haar seun nie dadelik gevind nie, maar haar paaie het in dié tyd met Warren Brikkels gekruis.
"Hy het gesê ek kan by hom slaap, want ek het nêrens gehad om te gaan nie. Ek was senuweeagtig om by 'n vreemde man te oornag en het sommer 'n klomp wyn gedrink. Warren was 'n gentleman. Hy het sy baadjie oor my gegooi en het nie een keer aan my gevat nie tot dinge vanself gebeur het," onthou Jackie.
Nadat sy vir tien jaar in wind en weer saam met Warren op straat gebly het, het Jackie se lewe op 13 September 2010 drasties verander. Dié merkwaardige vrou het in die hospitaal beland toe 'n ander hawelose haar met 'n blok sement gegooi het.
"Die pyn was ondraaglik. Ek het gebid en vir die Here gesê ek sal nooit weer drink as hy die pyn verlig nie. Ewe skielik het my hele liggaam warm geword en die pyn was draaglik," onthou Jackie.
Met die hulp van die Live the Life-gemeente het Jackie blyplek in Mount Pleasant gekry. Hoewel haar lewensomstandighede verbeter het, het sy deur 'n moeilike tyd gegaan omdat Warren steeds alkohol misbruik het.
"Hy het baie gedrink tot ek een dag gesê het ek gaan nie meer vir hom bid nie. Ek dink dit het hom groot laat skrik," het sy vertel.
Kort daarna het Warren self besluit om op te hou drink en 'n werk gekry.
"Hy is nou stoorman en het verlede jaar vir hom 'n kar gekoop," het Jackie trots gespog.
Sy het intussen ook haar seun opgespoor en haar verhouding met hom opgebou. Sy is ook 'n kleinseun ryker.